
Jeg skriver denne boken mer som en håndverker innen helsefaget enn som en teoretiker. Jeg lager ikke verktøyet. Jeg bruker det. Etter som tiden går, blir verktøykassen større, og i hver enkelt situasjon bruker man det verktøyet man har erfart fungerer best. Målet med boken er å skape en bevisstgjøring av hvor viktige noen av disse verktøyene er, gjennom å vise praksiseksempler.

Forord

Jeg er utdannet vernepleier og har arbeidet med autisme, utviklingshemming og såkalt utfordrende atferd i over tjue år. I denne boken vil jeg prøve på en enkel og lettlest måte å forklare hva jeg anser som viktig å lære seg når man skal bli kjent med og samhandle med en person som har utviklingshemming og autisme. Jeg vil vise hva man kan gjøre for å strukturere og legge til rette hverdagen på en best mulig måte for å hindre at uro oppstår, eller for å begrense uroen.

Boken er ment for nyansatte, studenter, assistenter, helgevikarer, besteforeldre, søsken, foreldre, venner og resten av omgangskretsen.

Kunnskapen og metodene vi arbeider etter, kommer ikke nødvendigvis rett fra en lærebok, men er en del av kulturen og erfaringene som er bygget opp i miljøet over tid. Innholdet fra faglitteraturen lever videre som en del av en samlet fagkompetanse som er etablert gjennom utdanning, veiledning, fagsamlinger og tverrfaglig samarbeid.

Jeg tar ikke her utgangspunkt i hva de ulike tilnærmingene heter, men i hva vi faktisk har gjort, og hvilke resultater dette har gitt. Når vi gir veiledning eller opplæring i hvordan vi jobber, sier mottakerne at de får en større forståelse av «det store bildet» og ser helheten i assistansebehovet med nye øyne.

Det jeg ønsker at dere skal sitte igjen med etter å ha lest boken, er at dere ser hele mennesket bak diagnosene og forstår hvor viktig det er å stille spørsmålet «hvorfor?» når en atferd oppstår.

Bruk av tvang og metoder for å håndtere atferden går jeg ikke inn på. Det blir for omfattende, og det finnes allerede veldig mye god faglitteratur om det. Min bok handler om hvordan man kan forebygge og tilrettelegge for personer som har autisme og utviklingshemming. På denne måten kan vi begrense antall situasjoner som oppleves vanskelige og uhåndterbare for dem.

Dere vil bli kjent med Paul, Johannes og Lars. Personene er fiktive og satt sammen av noen fantastiske mennesker som jeg har vært så heldig å få bli kjent med i løpet av disse årene. Felles for dem alle er at de har diagnosene autisme og utviklingshemming, med en atferd som kan oppleves utfordrende for omgivelsene. At de tre personene er menn, er et resultat av at jeg hovedsakelig har arbeidet med mannlige beboere.

Min erfaring og påstand er at mye uro og såkalt utfordrende atferd kunne vært avverget hvis vi hadde forebygget og tilrettelagt bedre. Ved å sette oss grundig inn i hva det innebærer å leve med autisme og utviklingshemming, vil vi være bedre i stand til å forstå dem og hjelpe dem.

Jeg vil presentere virkelige historier og eksempler på hvordan vi har arbeidet. Dere får et innblikk i både hva vi har gjort bra, og hva vi kunne gjort bedre.

Jeg håper dere finner boken nyttig, og at den kan bidra til at dere lettere kan gi den støtten og hjelpen disse flotte menneskene fortjener.

